Endama Koordînasyonê Meclîsê Cinîyan ê Rojawanî Stêre Qasim derheqê karanê Dezgehê Keyeyî de ANFyî rê qisey kerd.
Stêre Qasim pare kerd ke rixmê karanê înan ê hîrayan herême de şîdetê vera cinîyan dewam keno û vat: ''Bêguman pê qanûnan û biran şîdet nêqedîyeno. Nê şerê Sûrîye yê 10 serran de şîdet zêdîya. Şer, xizanî, koas bîyê sebeb ke şîdetê vera cinîyan bizêdîyo. Emser ma Qanûnê Cinîyan hîra kerd û ma Qanûnê Keyeyî awan kerd. Bi nê qanûnî heqê cinîyan fermî bîyî û seba caardişê edaletê komelkî zemînêk awan bi. Seba têdûştîye, caardişê edaletî, vergirewtişê zewijnayîşê domanan madeyî ameyî amadekerdene.
Qanûnê Keyeyî seba ma projeyêko tewr girîng bi. Ma 24ê adare de Konferansê Cinîyan ê Rojawanî kerd. Ma heyetanê Amerîka û Fransa de pêvînayîşî kerdî. Seba paştdayîşê bi cinîyanê Rojhelatê Mîyanênî û dinya ma panelêk kerd. Seba ke ma xo biresnê cinîyanê Sûrîye pêvînayîşî kerdî, dîyalogê ma goreyê parî hîna hîra bîyî.''
Stêre Qasim îfade kerd ke ê do wextêkê kilmî de Kongreya Meclîsê Cinîyan ê Rojawanî ya 2. bikerê û vat: ''Ma na kongre de bi hawayêkê hîrayî nîqaşan bikerê. Ma hem rexneyanê xo bidê hem zî sebebanê şîdetî biercnê. Ma kongre de plan û projeyanê 2023yî ser o do qisey bikerê.''
